钦定古今图书集成/明伦汇编/交谊典/第071卷 > 宋册府元龟 > 《冬日羇游汾阴送韦少府入洛序》前人
## 钦定古今图书集成/明伦汇编/交谊典/第071卷 > 宋册府元龟 > 《冬日羇游汾阴送韦少府入洛序》前人

游汾胜壤，楼船高汉帝之词；卜洛名都，城邑辨周公
之迹。仰天文而窥日月，虽共光华；凭地理而考山川，
即殊南北。韦少府“玉山四照，珠胎一色，纵横振锋颖
之才，吐纳积江湖之量。子云笔札，拥鸾凤于行间；孙
楚文词，列宫商于调下。”牵丝一命，披林野而随班；考
绩三年，指兰台而赴选。移征驾，背长亭，地隔风烟，人
“离岁月。”〈原阙四字〉既同斟桂之欢；岐路风尘，即断惊蓬之
思。下官诗书拓落，羽翮摧颓。朝廷无立锥之处，丘园
有括囊之所。山中事业，暂别渔樵；天下栖迟，少留城
阙。忽逢萍水，对云雨以无聊；倍切穷途，抚形骸而何
托？于时冰霜裂地，星象回天，朔风动而关塞寒，明月
下而楼台曙，各题一字，传之两乡云尔。